О Б Щ И Н А  Б О Ж У Р И Щ Е   -  С О Ф И Й С К А  О Б Л А С Т

гр.Божурище бул.”Европа” №85 ( 02/9932913, факс 02/9933104, e-mail: bojurob@mail.bg 

ДО

Общински съвет

Гр. БОЖУРИЩЕ
ДОКЛАДНА   ЗАПИСКА

от Аспарух АСПАРУХОВ – КМЕТ на община Божурище
ОТНОСНО: Промяна на Наредба за определянето и администрирането на местните такси и цени на услуги на територията на община Божурище
УВАЖАЕМИ  ОБЩИНСКИ СЪВЕТНИЦИ,


С Решение №113 от протокол № 9/2012-015/28.06.2012г. Общински съвет – Божурище прие нова Наредба за определянето и администрирането на местните такси и цени на услуги на територията на община Божурище, в сила от 01.08.2012г. 


С настоящата докладна предлагам на Вашето внимание предложение за промени в Наредбата със следните мотиви:


1. Изменение и допълнение на Закона за местните данъци и такси, публикувано в ДВ бр.101 от 22.11.2013г., в сила от 01.01.2014г., въз основа на който е изготвена и приета Наредбата за определянето и администрирането на местните такси и цени на услуги на територията на община Божурище.

2. Освобождаване от заплащане на такса за детски ясли и детски градини на деца със специални образователните потребности /СОП/ и деца с определена степен на увреждане. Считам, че тези деца и техните родители се намират в изключително затруднено финансово положение, произтичащо от необходимостта от закупуване на лекарства, провеждане на различни оздравителни процедури, заплащане на медицински специалисти – логопеди, рехабилитатори и др. На територията на общината тези деца са единици и общината би могла да поеме тяхната издръжка в детската градина.

            3. Извършването на услугата, предвидена под № 33 към Приложение №2, към чл.32, ал.1 от Наредба за определянето и администрирането на местните такси и цени на услуги на територията на община Божурище, е свързано с повече разходи, отколкото е заложено първоначално. Издаването на удостоверения по чл.264 от ДОПК бяха затруднени от нотариусите на територията на РС Сливница, които искат обстойно изследване относно собствеността на имота, предмет на данъчната оценка – т.е. прехвърлят дейност, която законодателят е възложил на тях. Отделно от това, базата на офис „местни данъци и такси” е в крайно незадоволително състояние – факт, срещу който гражданите постоянно основателно негодуват. 

Предвид гореизложеното, на основание чл.9 от ЗМДТ, чл.21, ал.1, т.7 и ал.2 от ЗМСМА, предлагам Общинският съвет да вземе следното

Р Е Ш Е Н И Е:

Допълва и изменя Наредбата за определянето и администрирането на местните такси и цени на услуги на територията на община Божурище, приета с решение №113 от Протокол №9/2012-015 от 2012г., изм. решение №165 от Протокол №14/2012-15 от 25.10.2012г., както следва:


1. В чл.6, ал.2 се създава изречение второ: "В случаите на освобождаване от такси по решение на общинския съвет разходите по предоставяне на услугата са за сметка на общинските приходи."


2. В чл.26, ал.5 се добавят две нови точки:



5. деца със степен на увреждане 50 и повече %



6. деца със СОП


3. Досегашна т.5, на чл.26, ал.5 става т.7.


4. В чл.26, ал.8 след думите "служебна бележка" се поставя запетая и се добавя "Доклад от ЕКПО за оценяване на образователните потребности."

           5. В чл.21, ал.3 се редактира по следният начин: „Освобождаването по ал.1 се осъществява с индивидуален административен акт на кмета на общината след подадена в общинска администрация декларация от задължените лица /собственик или ползвател/ до края на предходната година. Декларацията е по образец, утвърден със заповед на кмета на община Божурище и трябва да съдържа подписите на всички задължени лица, а при юридическите лица, подпис на представителя/ите.

           6. Създава се нов чл.23а:

               „Не се събира такса за битови отпадъци за услугите, предоставени на молитвени домове, храмове и манастири, в които се извършва богослужебна дейност от законно регистрираните вероизповедания в страната.”

           7. В §1 от Допълнителните разпоредби се създават две нови точки:

           

6. „Храм или молитвен дом” е сграда, предназначена за извършване на публична богослужебна дейност и религиозни обреди, която отговаря на изискванията на съответното вероизповедание и разпоредбите на Закона за устройство на територията и подзаконовите нормативни актове.

           

7. „Манастир” като обект е свещено място с храм и други здания, предназначен за жилище на монаси или монахини.

            8. Изменя се размера на таксата предвидена в точка 33 към Приложение №2, към чл.32, ал.1 по следният начин:

            
- Обикновена услуга /14 календарни дни/ - 15 лв.

             
- Бърза услуга /3 календарни дни/ - 20 лв.

                      - Експресна услуга /1 ден/  - 25 лв.


ВНОСИТЕЛ:

Аспарух АСПАРУХОВ
КМЕТ на община Божурище
Изготвил:

Ангел Бухларски
експерт в отдел "ЕПОС и МДТ"
Съгласували:

Георги Илиев
Зам.-кмет на община Божурище
Цветелина Димитрова
Секретар на община Божурище
